Bilag 1

EVALUERING AF UDVIKLINGSPLAN FOR 6. JULI-DAGENE - 2017

I forbindelse med fejringen af 6. juli-dagene 2017 søsattes 5 pilotprojekter, der alle var resultatet af arbejdet i de 5 arbejdsgrupper, der var sammensat i forlængelse af udviklingsplanen. Nærværende evaluering fokuserer på de nye tiltag og deres effekt for det samlede arrangement. Der er altså ikke tale om en evaluering af det samlede arrangement, men snarere en status på udviklingsplanen.

Evalueringen er blevet til på baggrund af de medvirkendes og arbejdsgruppernes evaluering.

DE ENKELTE PROJEKTER

**6. juli-stien – pilotprojekt**I perioden 13. juni til 7. juli etableredes en midlertidig 6. juli-sti, der markerede det, der med tiden måske skal blive Fredericias nye kunstattraktion. 12 lokale kunstnere gav hver deres bud på en kunstnerisk fortolkning af Landsoldaten i form af 12 silhuetter, placeret rundt i det centrale Fredericia. Der blev afholdt fernisering på Fredericia Bibliotek, hvor alle 12 kunstværker var opstillet.

Der er enighed blandt både kunstnere og arbejdsgruppen om, at projektet var rigtig godt og vellykket. Der blev skabt god kontakt til det lokale kunstliv og de lokale kunstnere udtrykker stor glæde ved opgaven - flere udtrykker både stolthed og ydmyghed over at deltage og oplever at være en del af noget større.

Samarbejdet mellem kunstnerne og arbejdsgruppen bag projektet fremhæves som positivt og konstruktivt, med de lokale kunstnere som meget aktive i udvikling af løsninger på bl.a. praktiske og tekniske løsninger. Dette efterlader deltagerne med en følelse af stort ejerskab – både i forhold til egne værker og til det samlede projekt.

Ferniseringen på Fredericia Bibliotek var særdeles velbesøgt og der har generelt været god opmærksomhed omkring projektet fra borgere og presse.

6. juli-stien var således vellykket som pilotprojekt. Målet er stadig at skabe en særlig attraktion bl.a. igennem ansøgninger hos fonde, som byen før har set det, f.eks. ved skabelsen af Christianskirkens glasmosaikker. Projektets omfang og karakter gør, at den væsentligste opgave bliver at arbejde for at skaffe den nødvendige finansiering. Dette vil kræve tilførsel af personalemæssige ressourcer. Ligeledes skal det sikres, at den kunstfaglige ekspertise er til stede i udvælgelsen af kunstnere og værker.

**I Ryes Fodspor**
Dette projekt havde til formål at formidle og levendegøre historien om de sidste timer op til udfaldet fra Fredericia 1849. Turen foregik d. 5. juli og formidlede udfaldet og optakten dertil, startende med krigsrådet i Vejlby Præstegård efterfulgt af overfarten over Lillebælt til Fredericia, afsluttende på Ryeshøj, hvorefter resten foregik som en integreret del af den kendte markering af 5. og 6. juli. Der var 40 deltagere på turen.

Turen beskrives som en stor succes. Der var udsolgt 10 dage før 5. juli og der var folk på venteliste. Der er allerede nu flere, der har bedt om at blive skrevet op til næste års tur.

Den praktiske afvikling med bus- og bådtransport forløb problemfrit og der var meget positiv respons fra deltagerne, både på turens enkelte bestanddele og det samlede arrangement.

Det vurderes, at der helt klart er potentiale for at udvikle denne tur, så flere aspekter af det historiske forløb kan belyses. Turen i sig selv vil kunne finansieres delvist igennem deltagerbetaling, men udvikling og planlægning af turen vil kræve en del ressourcer.

**Velkommen i Kirkestræde**
D. 5. og 6. juli kunne man i Kirkestræde få et indtryk af, hvordan hverdagen kunne se ud i Fredericia midt i 1800-tallet. Der var værksteder og boder, røg fra madlavning over bål, borgere og godtfolk i gamle dragter. Ind imellem kom musikere forbi og underholdt de forbipasserende og dagen igennem kunne man opleve små optrin, folkedans, sanglege mm. Soldater på orlov eller patrulje gik igennem gaden, og ved indgangen til gaden stod blomsterboden med blomster til at lægge ved Landsoldaten og på Krigergraven.

Formålet med projektet var at skabe en helhedsoplevelse, der henvendte sig særligt til børnefamilier og at levendegøre historien og give et indtryk af hverdagen anno 1849 som supplement til den militærhistoriske markering.

Velkommen i Kirkestræde var en særdeles velbesøgt og vellykket nyskabelse, der fik stor opmærksomhed og god respons. Mange hæftede sig ved, at det var positivt, at der var et sted med aktiviteter for børn – noget man havde savnet i det hidtidige program.

En særlig styrke ved projektet var, at det samlede mange aktører fra byen omkring aktiviteterne; institutioner, foreninger, frivillige og handlende. I Kirkestræde kombineredes kendte 6.juli-indslag med nye projekter. Det Bruunske Pakhus tjente begge dage som samlingssted for de frivillige, hvilket yderligere understøttede den gode atmosfære i området – der var liv hele tiden.

Alle medvirkende er enige om, at årets projekt var et rigtig godt første skridt, at vi har fat i det rigtige og at projektet uden videre kan udvides og udvikles gradvist fra år til år på baggrund af dette års erfaringer. Der kan f.eks. suppleres med flere boder, flere aktiviteter for børn, mere mad og servering. Allerede nu sprudler gruppen omkring projektet af idéer til udvidelse og forbedring af arrangementet og det er en udbredt forventning, at det skal gentages i 2018 med flere nye tilbud til turister, borgere og børnefamilier.

**Kartoffelfesten**
Madeventen fandt sted i Kirkestræde ved Det Bruunske Pakhus og var en del af det samlede historiske gademiljø. Der blev tilberedt mad over bål og på udekøkken og uddelt smagsprøver.

Formålene med projektet var at lave aktiviteter, der henvendte sig til hele familien (børnene kunne selv lave kartoffelpandekager over åben ild) og at skabe historieformidling igennem deltagelse og øget kendskab til tidligere tiders madvarer og madvaner.

Succes’en var så stor, at maden slap op før tid d. 5. juli. Både onsdag og torsdag blev der produceret og udleveret 850 -900 smagsprøver. Ca. 150 - 170 børn lavede kartoffelpandekager.

I praksis blev projektet slået sammen med Velkommen i Kirkestræde og var et helt uundværligt indslag her. Madindslaget var vellykket som historieformidling og som stemningsskabende faktor i området. På længere sigt er det tanken, at der arbejdes videre med råvarer og madlavning og projektet kan udvides i samarbejde med lokale restauratører og fødevareproducenter.

**Mere Musik**
Udviklingsprojektet Mere Musik består af 3 delprojekter, hvoraf de 2 blev realiseret i 2017:

Delprojekt 1: Fædrelandssange – Fælleskor og fællessang
I foråret blev alle kor i Fredericia Kommune opfordret til at indøve de samme flerstemmige satser af tre udvalgte fædrelandssange. Ved et fælleskor-arrangement mødtes korsangerne på Rådhuspladsen og sang, under ledelse af en korleder, de tre satser sammen. Arrangementet blev suppleret med tre fællessange, hvor både korsangere og publikum sang med.

Formålet var at sikre større mulighed for deltagelse i musikalsk udfoldelse for borgerne i forbindelse med 6. julifejringen.

40-50 korsangere fra 5 kor deltog i fælleskoret; børn, voksne og ældre. Det efterfølgende fællessangsarrangement havde ca. 200 deltagere og var et meget bevægende øjeblik på Rådhuspladsen. Der er enighed om, at begge dele bør gentages og udvides, men at der skal afsættes mere tid til forudgående prøver for korene.

Delprojekt 2: FolkemusikMusikprogrammet for 5. og 6. juli blev udvidet med et nyt musikalsk perspektiv på 1849. Den folkelige musik der blev spillet og indsamlet i perioden blev spillet af unge, professionelle musikere på Rådhuspladsen og i Kirkestræde.

Gademusikken tjente sit formål og skabte stemning og sammenhæng. Desuden medvirkede den til at binde Kirkestræde sammen med resten af byen. Dette indslag kan uden videre gentages eller udbygges, hvilket blot vil forudsætte, at der afsættes de fornødne midler.

Delprojekt 3: UngeprojektetDette projekt, der endnu ikke er igangsat, har til formål på længere sigt at skabe musikindslag, der retter sig imod det unge publikum – en mangelvare i det nuværende program. De unge i Fredericia inddrages i et projekt, der skal skabe musikoplevelser omkring 6. julifejringen. Der sigtes mod et ’mainstream’-arrangement, der appellerer til mange unge, der ellers ikke ser sig selv som en del af festlighederne. Udformning og indhold udvikles i samarbejde med de relevante kulturinstitutioner.

UDVIKLINGSPLANEN SAMLET
Den samlede vurdering af udviklingsplanens første år er, at de nye tiltag gik fint op i en højere enhed med traditionerne. Borgere, børn og turister fik nye oplevelser. Desuden havde de nye tiltag stor mediebevågenhed: Der var noget nyt at fortælle denne gang.

Hele forløbet omkring udviklingsplanen har været præget af et meget stort engagement blandt byens borgere, foreninger og institutioner bag arbejdet med udviklingen af dagene. Og med realiseringen af planerne har mange udtrykt både stolthed og glæde over resultatet. Der er blandt de mange aktører en entydig opfattelse af, at dette var første skridt og at vi skal gentage og udvikle projekterne.

KONKLUSIONER:

1. Udviklingsplanen har ramt rigtigt: Der er sat en positiv udvikling i gang og det er lykkedes at engagere mange mennesker i arbejdet med at udvikle 6.juli-dagene.
2. Hvis potentialet skal udfoldes, skal der afsættes de nødvendige midler til de enkelte projekter eller den samlede plan. 2017 var ’prøveåret’, hvor man fik meget til at ske for et relativt lavt beløb. En sikring af at udviklingen fastholdes og udvides kræver en investering i en anden skala. Se budgetoversigten i Udviklingsplanen.
3. Det er afgørende, hvis 6. juli-dagene skal leve op til de politiske ambitioner, at arbejdet organiseres og forankres rigtigt. Planens succes afhænger af, at der afsættes ressourcer til projektledelse, der kan drive og koordinere udviklingsindsatsen – både som facilitator i det løbende arbejde og som eventkoordinator i den konkrete planlægning og afvikling af arrangementet.

Kultur & Idræt, august 2017